Paîs Catalans: Immi.Cat, portâl dai imigrâts catalans
Immi.Cat al è un sît internet nassût cun chê di dâ vôs ai catalans di divignince foreste. L’obietîf al è chel di promovi la culture catalane framieç dai imigrâts che a son vignûts a vivi in Catalogne e di judâ i catalans a cognossi miôr lis culturis puartadis de imigrazion. Lis diviersis organizazions che a son daûr de iniziative a varan dai spazis di pueste par fâ cognossi lis lôr ativitâts e la culture dai paîs di divignince dai lôr aderents. Tal manifest di fondazion di Immi.Cat si pues lei cuâl che al è il spirt di chest progjet, ven a dî: “O vin vût di lassâ i nestris paîs, o vin passât il troi dificil de emigrazion e de discriminazion intal forest. La emigrazion nus à fat pierdi la relazion cuotidiane cu lis nestris fameis e il contat cu la nestre realtât e cu la nestre culture, o vin dismetût di partecipâ al progjet storic des nestris nazions, ma cundut achel no lassarìn che nissun nus puarti vie la nestre identitât origjinarie. Cussì cemût che o difindìn il nestri dirit a jessi cemût che i nestris paris nus àn fat e che nus definìs come personis, cu la stesse decision o difindarìn il nestri dirit a jessi catalans e catalanis e, duncje, o difindarìn il dirit di cheste comunitât a decidi in maniere libare il so avignî.” Par chel che al rivuarde la lenghe, invezit, si lei che: “O ufrìn lis nestris lenghis e lis nestris culturis di divignince par insiorâ il patrimoni culturâl di chest paîs e e je la societât catalane che e à di profitânt. Ta cheste suaze di diviersitât linguistiche il catalan e je la lenghe che nus unìs ducj e dutis. E je la lenghe che ducj o condividìn e che o doprìn par intindisi. E je la nestre lenghe comune. (…) Propit parcè che o savìn il pericul che la supremazie des culturis tibiadoris e puarte aes culturis minoritariis, par chel o declarìn che o volìn vivi par catalan.”
Font: Vilaweb, 27/03/08
fur_Latn fur_Latn oci_Latn